b'\n_START_ARTICLE_\nDarunavir\n_START_SECTION_\nKlini\xc4\x8dna uporaba\n_START_PARAGRAPH_\nDarunavir se uporablja za zdravljenje oku\xc5\xbebe s HIV pri odraslih in mladostnikih, in sicer tako pri predhodno nezdravljenih bolnikih kot pri tistih, ki so v preteklosti \xc5\xbee prejemali protiretrovirusno zdravljenje z drugimi zdravili. V \xc5\xa1tudiji pri predhodno nezdravljenih (z zdravljenjem neizku\xc5\xa1enih) bolnikih se je v 96. tednu zdravljenja kombinacija protiretrovirusnih zdravil z darunavirjem izkazala za enako u\xc4\x8dinkovito kot kombinacija, ki je vklju\xc4\x8devala lopinavir in ritonavir. Ameri\xc5\xa1ki Urad za prehrano in zdravila je odobril uporabo darunavirja v kombinaciji za zdravljenje predhodno nezdravljenih bolnikov 21. oktobra 2008. Kot druga protiretrovirusna zdravila tudi darunavir ne povzro\xc4\x8di ozdravitve oku\xc5\xbebe s HIV._NEWLINE_Darunavir/ritonavir se uporablja v kombinaciji s tenofovirjem in emtricitabinom tudi pri za\xc5\xa1\xc4\x8diti po izpostavitvi, torej za prepre\xc4\x8devanje oku\xc5\xbebe s HIV po incidentu (tveganem spolnem odnosu ali vbodu s potencialno oku\xc5\xbeeno iglo). Zdravljenje pri za\xc5\xa1\xc4\x8diti po izpostavitvi traja 4 tedne, zdravnik pa ga mora uvesti \xc4\x8dim prej po tvegani izpostavitvi (najbolje v prvih \xc5\xa1tirih urah, a najkasneje v 72 urah po incidentu).\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nDarunavir bolniki na splo\xc5\xa1no dobro prena\xc5\xa1ajo. Najpogostej\xc5\xa1i ne\xc5\xbeeleni u\xc4\x8dinek je izpu\xc5\xa1\xc4\x8daj (pojavi se pri 7\xc2\xa0% bolnikov). Drugi pogosti ne\xc5\xbeeleni u\xc4\x8dinki so driska (2,3\xc2\xa0% bolnikov), glavobol (3,8\xc2\xa0% bolnikov), bole\xc4\x8dina v trebuhu (2,3\xc2\xa0% bolnikov), zaprtje (2,3\xc2\xa0% bolnikov) in bruhanje (1,5\xc2\xa0% bolnikov). Darunavir lahko povzro\xc4\x8di tudi preob\xc4\x8dutljivostno reakcijo. Bolniki, ki so preob\xc4\x8dutljivi za ritonavir, lahko preob\xc4\x8dutljivostno reakcijo razvijejo tudi po uporabi darunavirja._NEWLINE_Pri uporabi proteaznih zaviralcev, med katere spada darunavir, so poro\xc4\x8dali tudi o hiperglikemiji (povi\xc5\xa1ana raven krvnega sladkorja), pojavu ali poslab\xc5\xa1anju sladkorne bolezni, bole\xc4\x8dina v mi\xc5\xa1icah|bole\xc4\x8dinah v mi\xc5\xa1icah in pove\xc4\x8dano tveganje za krvavitve pri bolnikih s krvavi\xc4\x8dnostjo (hemofilijo). Pri nekaterih bolnikih, ki prejemajo protiretrovirusna zdravila, pride do sprememb v telesnih ma\xc5\xa1\xc4\x8dobah, vklju\xc4\x8dno z izgubo ma\xc5\xa1\xc4\x8dobnega tkiva v spodnjih in zgornjih okon\xc4\x8dinah ter na obrazu ter nalaganja ma\xc5\xa1\xc4\x8dob v trebu\xc5\xa1nem predelu in ob notranjih organih, pove\xc4\x8danju prsnega ma\xc5\xa1\xc4\x8devja ter nalaganju ma\xc5\xa1\xc4\x8dob v zatilju. Vzrok in dolgoro\xc4\x8dne posledice ter sprememb v ma\xc5\xa1\xc4\x8devju niso pojasnjeni.\n_START_SECTION_\nSou\xc4\x8dinkovanje z drugimi zdravili\n_START_PARAGRAPH_\nPri uporabi darunavirja so\xc4\x8dasno z nekaterimi drugimi zdravili lahko pride do sou\xc4\x8dinkovanja. Interakcije darunavirja se razlikujejo in so odvisne od tega ali je farmakokineti\xc4\x8dni oja\xc4\x8devalec ritonavir ,ali kobicistat, zato so tudi priporo\xc4\x8dila za so\xc4\x8dasno uporabo darunavirja z drugimi zdravili lahko razli\xc4\x8dna, odvisno od tega ali je darunavir okrepljen z ritonavirjem ali s kobicistatom.\n_START_SECTION_\nMehanizem delovanja\n_START_PARAGRAPH_\nDarunavir je nepeptidni zaviralec proteaze in se ve\xc5\xbee v aktivno mesto tega encima preko \xc5\xa1tevilnih vodikovih vezi. Selektivno zavira cepljenje poliproteinov Gag-Pol, ki jih kodira virus HIV v z virusom oku\xc5\xbeenih celicah, in tako prepre\xc4\x8duje nastajanje zrelih ku\xc5\xbenih virusnih delcev.'